Predkladacia správa

Materiál pod názvom „Návrh zákona, ktorým sa mení a dopĺňa zákona č. 171/2005 Z. z. o hazardných hrách a o zmene a doplnení niektorých zákonov v znení neskorších predpisov“ nadväzuje na „Analýzu možností zvýšenia príjmov z odvodu z hazardných hier“, ktorú schválila vláda SR na svojom rokovaní dňa 6. 4. 2011 uznesením číslo 235/2011.
Predkladaný materiál sa na základe uvedenej analýzy zaoberá legislatívnou úpravou vybraných sadzieb odvodov tak, aby zvýšenie príjmov z odvodov z hazardných hier bolo prínosom do štátneho rozpočtu už v roku 2011. Týka sa to sadzieb odvodov tých druhov hazardných hier, pri ktorých sa odvod počíta ako percento z hernej istiny. Pre odvody z tých druhov hazardných hier, u ktorých je odvod stanovený ako paušálna čiastka, sa navrhuje úprava sadzieb s účinnosťou až od 1. 1. 2012.
Na základe poznatkov z praxe sa v predkladanom materiáli upresňujú aj ustanovenia, týkajúce sa propagovania hazardných hier dostupných na území Slovenskej republiky, ktorých zámerom je jednoznačne odlíšiť aktivity v oblasti propagovania vykonávané v súlade so zákonom od ostatných aktivít a prispieť tak zefektívneniu výkonu dozoru v oblasti hazardných hier.
Návrh zákona bude mať pozitívny dosah na verejné financie. Návrh nebude mať dosah na obyvateľov, nebude mať vplyv na životné prostredie ani vplyv na zamestnanosť a tvorbu nových pracovných miest. Na druhej strane sa zvýši zaťaženie vybraného okruhu právnických osôb – prevádzkovateľov v odvetví hazardných hier. 
Návrh zákona bol predmetom medzirezortného pripomienkového konania, ktorého vyhodnotenie je súčasťou predkladaného materiálu. Okrem povinne pripomienkujúcich subjektov boli oslovené aj profesijné organizácie v tejto oblasti, a to Asociácia prevádzkovateľov kurzových stávok, Asociácia zábavy a hier a Asociácia prevádzkovateľov hazardných hier prostredníctvom technických zariadení a videohier.
Návrh zákona nie je v rozpore s Ústavou Slovenskej republiky a inými zákonmi Slovenskej republiky a medzinárodnými zmluvami, ktorými je Slovenská republika viazaná.